Павышаную цікавасць у вучняў выклікаюць заняткі, дзе яны займаюцца практычнай вучэбна-педагагічнай дзейнасцю. Сярод іх – прафесійныя спробы, якія прадугледжваюць наладжванне ўзаемадзеяння з равеснікамі і малодшымі школьнікамі. На гэта быў накіраваны конкурс на лепшае прывітанне настаўніка на ўроку. Вучні прыдумлялі найбольш эфектыўныя формы прывітання, якія дапамагалі б усталяваць даверлівыя адносіны і выклікаць добрыя ўражанні. Даволі выніковым метадам фарміравання педагагічных навыкаў з’яўляецца прыём “Прыняцце рашэння”. Дзеці ацэньваюць пэўную педагагічную сітуацыю і выказваюць сваё стаўленне да яе, аргументуючы пазіцыю і ўплываючы на меркаванне апанентаў.